﻿

На основу члана 42а став 3. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15 и 101/16),

Министар пољопривреде, шумарства и водопривреде доноси

**ПРАВИЛНИК**

**о изменама и допунама Правилника о условима и начину остваривања права на кредитну подршку**

Члан 1.

У Правилнику о условима и начину остваривања права на кредитну подршку („Службени гласник РС”, бр. 48/17, 88/17, 84/18, 23/19 и 27/20), у члану 2. став 1. тачка 1) испред тачке и запете додају се речи: „осим квалитетних приплодних јуница и квалитетних приплодних крава старости до пет година”.

У тачки 5) тачка на крају замењује се тачком и запетом.

После тачке 5) додаје се тачка 6) која гласи:

„6) развој сточарства који обухвата набавку квалитетних приплодних јуница и квалитетних приплодних крава старости до пет година и премију осигурања ових животиња прописану овим правилником.”

У ставу 2. речи: „увећава за три” замењују се речима: „увећава за 3,5”.

У ставу 3. речи: „увећава за 3,5”, замењују се речима: „увећава за четири”.

Став 4. мења се и гласи:

„Изузетно од става 2. овог члана, за физичко лице - носиоца комерцијалног породичног пољопривредног газдинства које је уписано у Регистар пољопривредних газдинстава у складу са законом којим се уређује пољопривреда и рурални развој (у даљем тексту: Регистар) са пребивалиштем које је на подручју са отежаним условима рада у пољопривреди прописаним правилником којим се уређује одређивање подручја са отежаним условима рада у пољопривреди (у даљем тексту: подручје са отежаним условима рада у пољопривреди), односно које је навршило највише 40 година живота у текућој години, односно које је женског пола, и то тако да се каматна стопа која је једнака референтној каматној стопи Народне банке Србије увећава за 3,5 процентна поена и умањује за један процентни поен (обрачуната конформном методом на стварни број дана у години). ”

После става 4. додаје се став 5, који гласи:

„Олакшани приступ коришћењу кредита из става 1. тачка 6) овог члана остварује се кроз субвенционисање дела камате на кредит, и то тако да се каматна стопа која је једнака референтној каматној стопи Народне банке Србије увећава за четири процентна поена и умањује за један процентни поен (обрачуната конформном методом на стварни број дана у години).”

Члан 2.

У члану 4. став 1. тачка 4) речи: „увећане за три”, замењују се речима: „увећане за 3,5”.

Тачка 5), мења се и гласи:

„5) да за кредите одобрене за намену из члана 2. став 1. тач. 5) и 6) овог правилника каматна стопа на годишњем нивоу није већа од референтне каматне стопе Народне банке Србије увећане за четири процентна поена (обрачуната конформном методом на стварни број дана у години); ”.

У тачки 6) после речи: „пола” додају се запета и речи: „као и за кредите одобрене за развој сточарства који обухвата набавку квалитетних приплодних јуница и квалитетних приплодних крава старости до пет година из члана 2. став 1. тачка 6) овог правилника,”.

Члан 3.

После члана 15, додаје се члан 15а, који гласи:

„Члан 15a

После пуштања кредита у течај, банка подноси Министарству захтев за субвенцију камате, у складу са уговором из члана 11. овог правилника.

Министарство банци из става 1. овог члана уплаћује средства на име субвенционисаног дела камате у складу са овим правилником, у једнократном износу, у року од 30 дана од дана пријема захтева за субвенцију камате.”

Члан 4.

Овај правилник ступа на снагу наредног дана од дана објављивања у „Службеном гласнику Републике Србије”.

Број 110-00-00137/2021-09

У Београду, 2. априла 2021. године

Министар,

**Бранислав Недимовић,** с.р.